Id-Deċiżjoni tal-Kummissjoni
ta’ l-14 ta’ Frar, 2001
Dwar id-deċiżjoni għal eventwali dħul ta’ ċerti sustanzi attivi f’Anness I tad-Direttiva tal-Kunsill 91/414/KEE
(notifikata bid-dokument numru Ċ(2001)374)
(Test b’relevanza għaż-ŻEE)
(2001/134/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju, 1991, dwar it-tqegħid fis-suq ta’ prodotti għall-ħarsien ta’ pjanti [1], kif l-aħħar emendata bid-Direttiva tal-Kummissjoni 2000/80/KE [2] (minn hawn ‘il quddiem imsejħa ‘id-Direttiva’),
Wara li kkunsidrat ir-Regolament tal-Kummissjoni (KEE) Nru 3600/92 tal-11 ta’ Diċembru, 1992, li jistabbilixxi regoli dettaljati għall-implimentazzjoni tal-ewwel stadju tal-programm ta’ ħidma msemmi f’Artikolu 8(2) tad-Direttiva tal-Kunsill 91/414/KEE dwar it-tqegħid fis-suq ta’ prodotti għall-ħarsien ta’ pjanti [3], kif l-aħħar emendata bir-Regolament tal-Kummissjoni (KE) Nru 2266/2000 [4], u partikolarment Artikolu 7(3A)(d) u 7(4) tiegħu,
Billi:
(1) ir-Regolament tal-Kummissjoni (KE) Nru 933/94 tas-27 ta’ April, 1994, li jsemmi s-sustanzi attivi ta’ prodotti għall-ħarsien ta’ pjanti u li jaħtar l-Istati Membri relaturi għall-implimentazzjoni tar-Regolament tal-Kummissjoni (KEE) Nru 3600/92 [5], kif l-aħħar emendat bir-Regolament (KE) Nru 2230/95 [6], ħatar lill-Istati Membri relaturi u lin-notifikanti għal kull sustanza attiva.
(2) Artikolu 7 tar-Regolament (KEE) Nru 3600/92 stabilixxa li għal kull sustanza attiva li għandha relatur, l-Istat Membru għandu jeżamina d-dokumenti u jibgħat lill-Kummissjoni r-rapport dwar l-eżami tiegħu tat-tagħrif mibgħut lilu min-notifikanti skond id-dispożizzjonijiet ta’ Artikolu 6(1) tar-Regolament.
(3) Skond l-Artikolu hawn fuq imsemmi, malli r-rapporti waslu mill-Istati Membri relaturi, il-Kummissjoni għaddiethom lill-Istati Membri għall-informazzjoni tagħhom, u kellha konsultazzjonijiet ma’ esperti tal-Istati Membri, kif ukoll ma’ notifikanti ewlenin, kif provdut f’Artikolu 7(3) tar-Regolament (KEE) Nru 3600/92.
(4) Jidher li mill-eżamijiet li saru fuq għad ta’ sustanzi attivi, it-tagħrif mibgħut mhux biżżejjed biex ikun deċiż jekk, bil-kondizzjonijiet proposti għall-użu tagħhom, il-prodotti għall-ħarsien ta’ pjanti li jkollhom dawk is-sustanzi attivi jissodisfawx ġeneralment il-ħtiġijiet imsemmija f’Artikolu 5(1)(a) u (b) tad-Direttiva. Għalhekk, ma jistax għalissa jkun deċiż jekk dawk is-sustanzi għandhomx jiddaħħlu f’Anness I tad-Direttiva.
(5) Artikolu 8(3) tad-Direttiva jipprovdi li Stati Membri għandhom japplikaw il-ħtiġijiet ta’ Artikolu 4(1)(b)(i) sa (v), u minn (ċ) sa (f) skond id-dispożizzjonijiet nazzjonali dwar it-tagħrif li għandu jintbagħat. L-eżamijiet imsemmija fil-paragrafu (4) ma wrewx li hemm problemi li għalihom ma jistgħux jittieħdu rimedji ta’ miżuri xierqa biex jitnaqqsu r-riskji fl-Istati Membri. Għalhekk mhux sewwa f’dan l-istadju li jkunu sospiżi l-prodotti għall-ħarsien ta’ pjanti li jkollhom dawk is-sustanzi attivi qabel ma’ jintbagħat u jkun eżaminat it-tagħrif addizzjonali meħtieġ. Għalhekk għandu jkun deċiż li d-deċiżjoni li jiddaħħlu dawn is-sustanzi attivi f’Anness I tad-Direttiva tkun posposta.
(6) Wara diskussjonijiet dettaljati fil-Kumitat Permanenti għas-Saħħa tal-Pjanti, u skond l-opinjoni ta’ dak il-Kumitat, il-Kummissjoni indikat it-tagħrif addizzjonali meħtieġ biex tiddeċiedi jekk is-sustanzi msemmija jissoddisfawx il-ħtiġijiet ta’ Artikolu 5 tad-Direttiva. L-Istati Membri relaturi għandhom għalhekk jgħarrfu fid-dettal lin-notifikanti dwar l-istudji kollha addizzjonali u t-tagħrif meħtieġa biex isir magħruf li dawn il-ħtiġijiet huma sodisfatti.
(7) Sabiex l-Istati Membri u l-Kummissjoni jkunu jistgħu jagħmlu programm tal-ħidma tagħhom, jeħtieġ li n-notifikanti li jridu li l-Istat Membru relatur u l-Kummissjoni jkomplu bil-ħidma tagħhom ta’ reviżjoni, jobbligaw ruħhom mingħajr kondizzjoni, li jibagħtu t-tagħrif addizzjonali meħtieġ. Sabiex il-Kummissjoni tkun tista’ tlesti l-ħidma tagħha fuq il-programm imsemmi fir-Regolament (KEE) Nru 3600/92 fi żmien raġjonevoli, għandu jkun hemm żmien sa meta n-notifikanti b’dawn is-sustanzi għandhom ilestu d-dokumenti tagħhom. Dan iż-żmien għandu jkun kemm jista’ jkun qasir, meħud kont iż-żmien meħtieġ biex isiru l-istudji meħtieġa.
(8) Jekk, għal sustanza attiva partikolari, il-kondizzjonijiet ta’ din id-Deċiżjoni dwar it-tagħrif meħtieġ li għandu jintbagħat ma jkunux sodisfatti, min ikun interessat jista’ jitlob li dik is-sustanza tiddaħħal f’Anness I tad-Direttiva, skond il-proċeduri ta’ Artikolu 6(2) tagħha, aktar ‘il quddiem.
(9) Din id-Deċiżjoni hija bla ħsara għal kull azzjoni li l-Kummissjoni tista’ tieħu għal quddiem dwar dak li għandu x’jaqsam ma’ dawn is-sustanzi attivi fil-qafas tad-Direttiva tal-Kunsill 79/117/KEE [7], kif l-aħħar emendata bid-Deċiżjoni tal-Kummissjoni 91/188/KEE [8],
ADOTTAT DIN ID-DEĊIŻJONI:
Artikolu 1
Dwar is-sustanzi attivi msemmija fl-Anness tagħha, id-deċiżjoni jekk dawn jistgħux jiddaħħlu f’Anness I tad-Direttiva 91/414/KEE hija posposta, sakemm jasal it-tagħrif imsemmi f’Artikolu 2 hawn taħt.
Artikolu 2
L-Istati Membri relaturi għandhom jgħarrfu lin-notifikanti dwar kull sustanza attiva msemmija fl-Anness ta’ din id-Deċiżjoni, bi studji oħra u b’tagħrif li l-Kummissjoni tkun indikatwara konsultazzjoni mal-Kumitat Permanenti għas-Saħħa ta’ Pjanti, bħala meħtieġa biex ilestu l-eżami tagħhom, b’mod li l-ħtiġijiet kollha t’Anness II u Anness III tad-Direttiva jkunu sodisfatti għal sensiela limitata ta’ applikazzjonijiet rappreżentattivi.
Kull Stat Membru relatur għandu jgħarraf lil kull notifikant konċernat li jekk ikun irid li r-relatur u l-Kummissjoni jkomplu jirrevedu l-proċess bil-għan li tiddaħħal is-sustanza fl-Anness I tad-Direttiva, huwa għandu jikkomunika lir-relatur u lill-Kummissjoni, fi żmien tlett xhur mid-data tal-pubblikazzjoni ta’ din id-Deċiżjoni, l-obbligazzjoni li jassigura li d-dokumentazzjoni tiegħu tissoddisfa, sa mhux iktar tard mid-dati msemmija fl-Anness tagħha, il-ħtiġijiet t’Annessi II u III tad-Direttiva, u jibgħat l-istudji u t-tagħrif imsemmija fil-paragrafu ta’ qabel dan malajr kemm jista’ jkun u mhux iktar tard mid-dati msemmija fl-Anness.
Artikolu 3
Jekk għal ċerti sustanzi attivi t-tagħrif meħtieġ ma jkunx intbagħat fiż-żmien imsemmi f’Artikolu 2 l-Istat Membru relatur għandu jgħarraf lill-Kummissjoni malajr kemm jista’ jkun u sa mhux iktar tard minn xahrejn wara.
Artikolu 4
Din id-Deċiżjoni hija ndirizzata lill-Istati Membri. L-Istati Membri relaturi għandhom jgħarrfu mill-ewwel b’din id-Dċiżjoni lin-notifikati bis-sustanzi attivi msemmija f’Artikolu 1.
Magħmula fi Brussel, 14 ta’ Frar, 2001.